**PRITARTA**

**Panevėžio rajono savivaldybės tarybos**

**2018 m. gegužės 30 d. sprendimu Nr. T-**

**PANEVĖŽIO R. RAGUVOS GIMNAZIJOS DIREKTORĖS
ASTOS SAKALAUSKIENĖS 2017 METŲ VEIKLOS ATASKAITA**

**I. BENDRA INFORMACIJA APIE MOKYKLĄ IR MOKYKLOS DIREKTORIŲ**

**1.1. Mokyklos kontekstinė aplinka (geografinės, kultūrinės, demografinės, ekonominės ir kt. situacijos įtaka mokyklos veiklai)**

Raguvos gimnazija yra vienintelė gimnazija seniūnijoje, teikianti pradinį, pagrindinį ir vidurinį išsilavinimą. Gimnazijoje yra 12 klasių: 4 pradinio ugdymo klasės, 6 pagrindinio ugdymo ir 2 vidurinio ugdymo klasės. Nuo 2017 m. rugsėjo mėn. gimnazijoje mokosi 209 mokiniai:
56 mokiniai pagal pradinio ugdymo programą, 105 mokiniai – pagal pagrindinio ugdymo programą, 44 mok. – pagal vidurinio ugdymo programą. 117 mokinių (56,7 proc.) vežami į gimnaziją iš kitų gyvenviečių, 2 mokiniai mokomi name.

Gimnazijoje dirba 53 darbuotojai, 35 iš jų – pedagoginiai darbuotojai. Gimnazija turi visus reikalingos kvalifikacijos pedagoginius darbuotojus, logopedą, spec. pedagogą, socialinį pedagogą, psichologas 1 dieną per savaitę dirba pagal projektą (konkursas į laisvą darbo vietą skelbiamas antrus metus, bet nuolat dirbančio specialisto neatsiranda), mokytojo padėjėją, neformaliojo vaikų švietimo organizatorių, bibliotekininką. Veikia dvi pailgintos dienos grupės 1–4 ir 5–8 klasių mokiniams. Gimnazija turi mišraus amžiaus vaikų grupę Šiluose, kurioje nuo 2017 m. rugsėjo 1 d. ugdomi 4 vaikai: 1 pagal priešmokyklinio ugdymo programą, 3 pagal ikimokyklinio.

Prastėjanti demografinė šalies, rajono ir seniūnijos situacija turi įtakos gimnazijos veiklos finansavimui (keletą metų iš eilės Panevėžio rajono savivaldybės tarybos sprendimu skiriama papildomų Mokinio krepšelio lėšų). Savivaldybės parama ir pagalba sudaro galimybes užtikrinti ugdymo kokybę ir sąlygas.

Raguvos gimnazija turi išskirtinę aplinką, išskirtinę veiklos sritį (pasirenkamasis dalykas
B kategorijos vairuotojų rengimas, sportinio turizmo, kartingų ir mopedų-motociklininkų neformaliojo vaikų švietimo būreliai).

**1.2. Vadybinės veiklos pasiekimai, įsimintini sėkmės atvejai**

Patvirtinta gimnazijos direktorės atitiktis turimai antrajai vadybinei kvalifikacinei kategorijai, su visais gimnazijos darbuotojais 2017 m. administracija vykdė metinius vadovo ir darbuotojo veiklos vertinimo pokalbius, kuriuose susitarta dėl 2018 m. veiklos tikslų. Visi su darbuotojų darbo krūviu, apmokėjimu ar kitomis darbo sąlygomis susiję dokumentai ir jų projektai aptariami su Darbo taryba. Gimnazijos administracija, atnaujindama gimnazijos aplinkas, individualiai tariasi su dalyko mokytoju dėl kuo efektyvesnio aplinkos pritaikymo ugdymosi rezultatams ir darbuotojo darbo kokybei gerinti.

Gimnazijos bendruomenės nariai gali skleisti gerąją darbo patirtį šiomis temomis: „Gimnazijos edukacinių erdvių kūrimas ir jų efektyvus panaudojimas“, „Skaitymo skatinimas“, „Vertinimas lietuvių kalbos pamokose“, „Integruotų pamokų organizavimas“, „Užklasinio skaitymo organizavimo praktika gimnazijoje“.

**1.3. Darbuotojai:**

|  |  |  |
| --- | --- | --- |
| Eil.Nr. |  | 2017 m. gruodžio 31 d. |
| 1. | Bendras darbuotojų skaičius | 53 |
| 2. | Pedagoginių darbuotojų skaičius: | 35 |
|  | vadovai | 2 |
|  | mokytojai (pagrindinės pareigos) | 25 |
|  | mokytojai (nepagrindinės pareigos) | 2 |
|  | pagalbos mokiniui specialistai (psichologas, soc. pedagogas, spec. pedagogas, logopedas, mokytojo padėjėjas, bibliotekininkas ir t. t.) | 6 (nėra psichologo) |
| 3. | Atestuotų pedagoginių darbuotojų skaičius: | 32 |
|  | turinčių eksperto kvalifikacinę kategoriją | 0 |
|  | turinčių mokytojo metodininko kvalifikacinę kategoriją | 13 |
|  | turinčių vyresniojo mokytojo kvalifikacinę kategoriją | 16 |
|  | turinčių mokytojo kvalifikacinę kategoriją | 3 |
| 4. | Neatestuotų pedagoginių darbuotojų skaičius | 6 |

 **1.4. Metinio veiklos plano įgyvendinimas.** Gimnazijos 2017 m. veiklos plano įgyvendinimo sėkmingumas (priemonių, veiksmų įgyvendinimo bei proceso ir (ar) indėlio siektinų reikšmių įgyvendinimo lygmuo)

|  |  |
| --- | --- |
| **Strateginio plano tikslų įgyvendinimo 2017 m. planas. Uždaviniai, planuoti veiksmai.** | **2017 metų veiklos plano įgyvendinimo sėkmingumas ir lygmuo (plano gyvumas)** |
| Uždaviniai | Planuoti veiksmai | Vykdyti uždaviniai | Realizuoti veiksmai | Proceso ir (ar) indėlio įgyvendinimo lygmuo (%) |
| Skai-čius | Dalis (%) | Skai-čius | Dalis (%) |
| Tobulinti ugdymo(si) kokybę ir kelti mokinių mokymosi motyvaciją | 5 | 100 | 39 | 90,7 | 88,7 |
| 1. Tobulinti pamokos vadybą aktyvinant mokinius.
 | 9 | 7 | 77,8 |
| 1. Organizuoti ugdymo(si) procesą, atsižvelgiant į mokinių ugdymosi poreikius.
 | 14 | 14 | 100 |
| 1. Sudaryti sąlygas mokytojams kelti kvalifikaciją, skleisti gerąją darbo patirtį.
 | 7 | 6 | 85,7 |
| 1. Kurti ir atnaujinti saugias, modernias edukacines aplinkas.
 | 8 | 8 | 100 |
| 1. Tobulinti formuojamąjį vertinimą ir kurti asmeninės mokinio pažangos sistemą.
 | 5 | 4 | 80 |
| Stiprinti gimnazijos bendruomenės ryšius | 4 | 100 | 56 | 87,5 | 88,4 |
| 1. Puoselėti gimnazijos tradicijas, kurti naujas, inicijuoti gimnazijos ryšius su naujais socialiniais partneriais.
 | 41 | 35 | 85,4 |
| 1. Efektyvinti prevencinių priemonių taikymą.
 | 15 | 14 | 93,3 |
| 1. Užtikrinti, kad valstybės ir savivaldybės turtas būtų apsaugotas nuo neteisėtų veikų.
 | 4 | 4 | 100 |
| 1. Efektyvinti mokytojų ir tėvų (globėjų, rūpintojų) bendradarbiavimą padedant mokiniams mokytis.
 | 4 | 3 | 75 |
| Numatyta 2017 m. | 9 | 100 | 95 | 88,8 | 88,5 |
| 9 | 107 |

 **1.5. Veiklos kokybės įsivertinimas.**

2017 m. atliktas Raguvos gimnazijos mokinių ir jų tėvų nuomonės apie mokyklos veiklą tyrimas. Šis tyrimas gimnazijos administracijos iniciatyva atliekamas nuo 2010 m. kas dvejus metus. Atlikto tyrimo rezultatai ir jų palyginimas pristatyti gimnazijos mokytojams, metodinei bei veiklos kokybės įsivertinimo grupėms, Gimnazijos tarybai, visai gimnazijos bendruomenei visuotiniame susirinkime.

Pasirinktas teminio įsivertinimo būdas padėjo gimnazijos bendruomenei įsivertinti veiklos kokybę, nes respondentai aktyviai dalyvavo apklausose, surinkta pakankamai įrodymų pasirinktos įsivertinimo srities analizei, interpretavimui ir vertinimui. Priimti susitarimai planuojant tėvų (globėjų, rūpintojų) susirinkimų poreikį, individualius ar trišalius pokalbius, rengiant gimnazijos veiklos planą, gimnazijos ugdymo planą, metodinės tarybos veiklos planą, Vaiko gerovės komisijos darbo planą.

**II. MOKINIAI**

 **2.1. Mokinių skaičius:** 210

|  |  |  |  |  |  |  |  |
| --- | --- | --- | --- | --- | --- | --- | --- |
| Praėjusieji ir ataskaitiniai metai | Ikimokyklinio ugdymo grupės vaikai | 1–4 kl. | 5–8 kl. | 9–10 kl. | 11–12 kl. | Iš viso | Iš jų specialiųjų ugdymosi poreikių turintys mokiniai |
| 2016-09-01 | 5 | 61 | 71 | 54 | 42 | 233 | 47 |
| 2017-09-01 | 4 | 56 | 68 | 38 | 44 | 206 | 42 |

 **2.2. Mokinių lankomumas:**

|  |  |  |
| --- | --- | --- |
| Mokslo metai | Vidutiniškai 1 mokinys per mokslo metus praleido iš viso pamokų | Vidutiniškai 1 mokinys per mokslo metus praleido pamokų dėl nepateisinamų priežasčių |
| Vidut. | 1–4 kl.  | 5–8 kl.  | 9–10 kl. | 11–12 kl.  | Vidut. | 1–4 kl.  | 5–8 kl.  | 9–10 kl. | 11–12 kl.  |
| 2015–2016 | 60,6 | 48,7 | 50,5 | 75,2 | 82,3 | 7,6 | 0,2 | 4,1 | 14,6 | 18,7 |
| 2016–2017 | 64,2 | 36,9 | 65,5 | 75,6 | 104,3 | 6,4 | 0,1 | 2,9 | 19,0 | 13,3 |

 **2.3. Šeimos:**

|  |  |  |
| --- | --- | --- |
| Šeimos | Mokinių, gyvenančių šeimose, skaičius | Proc. nuo mokinių skaičiaus |
| Socialiai remtinos šeimos | 44 | 21,6 |
| Socialinės rizikos šeimos | 25 | 12,2 |

 **2.4. Mokiniai, palikti kartoti ugdymo programos kursą:**

|  |  |
| --- | --- |
| Skaičius | Proc. nuo mokinių skaičiaus |
| 0 | 0 |

 **2.5. Mokiniai, gaunantieji nemokamą maitinimą:**

|  |  |
| --- | --- |
| Mokinių skaičius | Proc. nuo mokinių skaičiaus |
| 44 | 21,5 % |

 **2.6. Neformalusis vaikų švietimas:**

|  |  |  |
| --- | --- | --- |
| Lankančiųjų mokinių skaičius | Mokykloje proc. nuo mokinių skaičiaus | Už mokyklos ribų proc. nuo mokinių skaičiaus |
| 160 | 78,43 % | 14,70 % |

 **2.7. Olimpiados, konkursai ir kiti renginiai:**

|  |  |  |  |
| --- | --- | --- | --- |
| Rajono | Regiono | Šalies | Tarptautiniai |
| Dalyvavusiųmokiniųskaičius | Prizininkų/laureatų skaičius | Dalyvavusiųmokiniųskaičius | Prizininkų/laureatų skaičius | Dalyvavusiųmokiniųskaičius | Prizininkų/laureatų skaičius | Dalyvavusiųmokiniųskaičius | Prizininkų/laureatų skaičius |
| 73 | 42 | - | - | 141 | 141 | 53 | 53 |

 **2.8. Projektai:**

|  |  |  |  |
| --- | --- | --- | --- |
|  | Rajono | Šalies | Tarptautiniai |
| Vykdytų projektų skaičius | 7 | 9 | 0 |
| Dalyvavusių mokinių skaičius | 250 | 445 | 0 |
| Proc. nuo bendro mokinių skaičiaus | 16,3 | 24,5 | 0 |

 **2.9. Mokiniai, turintieji specialiųjų ugdymosi poreikių:**

|  |  |
| --- | --- |
| Skaičius mokykloje | Proc. nuo mokinių skaičiaus |
| 42 | Didelių poreikių | Vidutinių poreikių | Nedidelių poreikių |
| 1 | 11 | 30 |

**III. INFORMACIJA APIE MOKINIŲ VEIKLOS REZULTATUS**

**3.1. Mokinių pasiekimų ir pažangos vertinimo informacija kaupimas ir panaudojimas ugdymo procese.**

Ugdymo proceso metu (pamokoje) mokytojai numato mokymo(si) uždavinius su vertinimo ir įsivertinimo kriterijais. Reflektuodami pamoką su mokiniais aptaria mokymosi sėkmes ir nesėkmes.

Pirmos klasės mokytoja susipažįsta su priešmokyklinio ugdymo pedagogo parengta informacija apie ugdytinį. Mokytoja, žinodama būsimų pirmokų gebėjimus, planuoja ugdymo turinį.

1–4 klasių mokinių atsiskaitomieji darbai kaupiami mokinių aplankuose. Su šiais darbais supažindinami mokinių tėvai (globėjai, rūpintojai) trišaliuose pokalbiuose. Atkreipiamas dėmesys į gerai susiformavusius gebėjimus bei spragas. Tariamasi dėl mokymosi pagalbos reikalingumo ir dažnumo. Mokslo metų pabaigoje 4 kl. mokytojai pildo Pradinio ugdymo programos baigimo pasiekimų ir pažangos vertinimo aprašą, jį galima rasti mokinio asmens byloje. 5 klasės vadovas ir dalykų mokytojai susipažįsta su aprašu.

Gimnazijoje veikia individualios pažangos stebėsena. Visi 5–IV klasių mokiniai turi informacinius aplankus. Mokiniai kartu su mokytojais formuluoja pusmečių lūkesčius, mėnesio pabaigoje fiksuoja balų vidurkį ir braižo kreivę. Taip akivaizdžiai mato daromą pažangą. Jei pažanga nedaroma, mokiniui siūloma ateiti į dalyko konsultacijas ir kitokie būdai žinių spragoms kamšyti ar įgūdžiams tobulinti.

Gimnazijoje Mokytojų tarybos, metodinės tarybos posėdžių, metodinių grupių, klasių susirinkimuose aptariami mokinių NMPP, PUPP ir BE rezultatai. PUPP ir BE rezultatai lyginami su metiniais dalykų vertinimais. Kaupiami konkrečios klasės NMPP rezultatai, sudaromos lentelės, lyginami mokinių pasiekimai, stebima pažanga arba regresas ir tariamasi dėl pagalbos mokiniams, mokytojams.

Mokytojų tarybos posėdžiuose aptariami pusmečių ir metiniai ugdymosi rezultatai. Aptariamos sėkmės ir pagalbos mokiniui reikalingumas. Tris kartus per mokslo metus aptariama konkrečios klasės mokinių daroma pažanga, mokytojai tariasi dėl pagalbos mokiniams, kurių žemi pasiekimai, būdų ir formų.

Specialiųjų ugdymosi poreikių mokinių daroma pažanga fiksuojama 2 kartus per mokslo metus rašant pasiekimų aprašus: po I pusmečio ir mokslo metų pabaigoje. Šie aprašai el. paštu siunčiami mokinių tėvams (globėjams, rūpintojams). Aprašai saugomi SUP mokinių bylose. Vaiko gerovės komisijos posėdžiuose aptariami SUP mokinių pasiekimai, namie mokomų mokinių daroma pažanga.

**3.2. Mokinių tėvų (globėjų, rūpintojų) nuomonės tyrimo rezultatai.**

80 proc. tėvų pritaria teiginiui „mokyklos mokytojai vertina mano vaiko pastangas ir tiki jo sėkme“, 70,4 proc. pritaria teiginiui „jei vaikas ko nors nesupranta, visada gali pasiaiškinti pamokų ar konsultacijų metu“, 80,9 proc. – teiginiui „mokytojai vaiką vertina ir pažymius rašo teisingai, objektyviai“, 84 proc. tėvų pritaria teiginiui „esu patenkintas pagalba, kurią mokykla teikia mano vaikui jam mokantis“.

86,6 proc. mokinių pritaria teiginiui „jei nesuprantu temos, visuomet galiu klausti mokytojų, nueiti į konsultacijas“, 79,1 proc. mokinių – „man yra aišku, už ką mokytojai rašo gerą ar blogą pažymį“, 76,5 proc. mokinių mano, jog „mokytojai tiki, kad kiekvienas iš mūsų gali padaryti pažangą, mokantis jo dalyko“.

**3.3. Mokinio asmenybės tapsmo stebėjimas**

Mokiniams sudaromos sąlygos kasmet pavasarį pasirinkti neformaliojo vaikų švietimo būrelius. Mokytojai konsultacinių valandų, neformaliojo vaikų švietimo užsiėmimų metu rengia mokinius olimpiadoms, konkursams, varžyboms. Mokinių pasiekimai skelbiami gimnazijos tinklalapyje. Gimnazijos gautos padėkos eksponuojamos stende. 5–III klasėse vykdoma projektinė veikla. Gimnazijoje į ugdymo turinį, klasės valandėles integruojama Ugdymo karjerai programa. Gimnazijos bibliotekininkė yra atsakinga už profesinį informavimą gimnazijoje: veda užsiėmimus gimnazijos mokiniams, pildo mokinių karjeros aplankus. Kasmet II klasių mokinius tiria Panevėžio rajono pedagoginės psichologinės tarnybos psichologės (savo psichologo gimnazija neturi), kurios nustato mokinių profesinį tinkamumą. Vieną kartą per dvejus metus gimnazijoje organizuojama Karjeros diena. Jos metu gimnazijos mokiniai susipažįsta su profesijomis, turi galimybę patys sužinoti atsakymus į rūpimus klausimus. Pradinių klasių mokiniai vyksta į tėvų darbovietes arba tėvai (globėjai, rūpintojai) atvyksta į gimnaziją supažindinti su profesijų pasauliu. Kiekvienais metais gimnazijos abiturientai vyksta į Studijų mugę. Kasmet kiekvienai klasei skiriamos dvi dienos ekskursijoms, išvykoms.

Mokslo metų pabaigoje puikiai besimokantieji apdovanojami „Pirmūno ženkleliu“. Gerai besimokantys mokiniai apdovanojami pagyrimo raštais. Mokiniai, nepraleidę nė vienos pamokos, klasių vadovų apdovanojami padėkos raštais.

Gimnazijos mokiniai dalyvauja prevencinėse programose „Antras žingsnis“, „Paauglystės kryžkelės“, Alkoholio, tabako ir kitų psichiką veikiančių medžiagų vartojimo prevencijos programoje. Socialinė pedagogė veda savaitinius užsiėmimus: „Socialinių įgūdžių“, „Pažinimas per žaidimus“, „Pasitikėjimo stiprinimas“. Gimnazijoje įgyvendintas A. Tapino inicijuotas projektas ,,Padrąsinti. Įkvėpti. Palaikyti“. Gimnazijoje vyko susitikimai su žurnaliste D. Žeimyte, viešųjų ryšių specialistu D. Gudeliu, Lietuvos energijos vadovu D. Misiūnu, kariuomenės atstovu kapitonu A. Sinevičiumi.

**3.4. 2017 m. ugdomoji veikla, organizuota kitose aplinkose (įgyvendinant Geros mokyklos koncepciją):** karjeros planavimo paroda STUDIJOS 2017, meno festivalis-konkursas „Daina.lt“, konferencija „Mano žemėlapis Lietuvai“, spektaklis „Equus“ teatre „Menas“, „Knygų mugė „Litexpo“, pažintinė kelionė į Upytės tradicinių amatų centrą (pagal projektą „Kai durys atsidaro“), Teisinių žinių konkursas „Temidė“, išvyka į AB „Aukštaitijos vandenys“, renginys, skirtas Šatrijos Raganos 140-osioms gimimo metinėms Užvenčio kraštotyros muziejuje, šalies metodinė-praktinė konferencija Mykolo Riomerio universitete, išvyka į Lietuvos Respublikos Seimą, išvyka į Kauno lėlių teatrą, Lietuvos mokinių konferencija „Žingsnis po žingsnio karjeros link“, edukacinė programa „Molio knyga“ Panevėžio dailės galerijoje (skaitymo skatinimo projekto renginys), Gamtos pažinimo konkursas, konkursas „Pažink Šventąjį Raštą. Gyvieji Biblijos paveikslai“ Nacionaliniame dramos teatre, XVI Respublikinis kaimų ir mažų miestelių vaikų ir jaunimo popchorų, ansamblių ir solistų festivalis-konkursas „Spindulėlis“, turistinis žygis (pagal projektą „Keliaudamas poilsiauju“), jaunųjų saugaus eismo dviratininkų stovykla, edukacinė-pažintinė kelionė „Įdomioji Varšuva“, ekskursija į UAB „Raguvos baldai“ ir ko, pažintinė-pramoginė ekskursija po Aukštaitijos nacionalinį parką, renginys „Mokinių tarpusavio santykiai – draugiškos mokyklos kūrimas“, edukacinis užsiėmimas Panevėžio dailės galerijoje, išvyka į kailių ir odos siuvimo UAB „Roris ir ko“ Baleliuose, edukacinė kelionė į Aukštaitijos nacionalinį parką, spektaklis „Meilė, džiazas ir velnias“ Panevėžio teatre „Menas“, edukacinė išvyka į Gabrielės Petkevičaitės-Bitės viešąją biblioteką, skirta vokiečių kalbos savaitei, spektaklis „Altorių šešėly“ Anykščių kultūros centre, susitikimas su rašytoju Kęstučiu Kasparavičiumi (projektas „Senjorai – skaitymo mentoriai“), išvyka į konferenciją apie studijas ir karjerą STUDFESTAS, pažintinė kelionė į Vilnių (literatūrinis Aleksandro Puškino muziejus), išvyka į spektaklį „Oliveris Tvistas“, renginys „Naktis bibliotekoje“, išvyka į Operos ir baleto teatrą, renginys „Naktis bibliotekoje“, išvyka į baletą „Eglė žalčių karalienė“ (skaitymo skatinimo projekto renginys), išvyka į Profesinio rengimo centrą, išvyka į įmonę „Panevėžio eglė“, išvyka į kino filmą (pagal projektą „Gimnazijos emocinis dizainas“), spektaklis „Pelenė“.

**3.5. Mokinių tėvų nuomonės tyrimo rezultatai:**

Teiginiui „esu patenkintas, kad vaikas mokosi būtent šitoje mokykloje (gimnazijoje)“ pritaria
90,4 proc.; mokinių apklausos rezultatai – teiginiui „didžiuojuosi, kad mokausi šioje mokykloje“ pritaria 72,2 proc.; mokinių pritarimas teiginiui „mokykloje yra daug įdomių būrelių ir kitų užsiėmimų“ – 78,6 proc., „man patinka mokykloje organizuojami renginiai“ – 74,3 proc.

**IV. PEDAGOGŲ PASIEKIMAI**

 **4.1. Pedagogų kvalifikacijos tobulinimo prioritetai:** vertinimas pamokoje, individuali mokinio pažanga, bendradarbiavimas su mokinio tėvais (globėjais, rūpintojais).

**4.2. Pedagoginės veiklos pasiekimai (mokytojų dalyvavimas šalies ir užsienio projektuose, publikuoti leidiniai, vesti seminarai ir kt.)**

Visi mokytojai metodininkai R. Karpavičienė, V. Žudienė, V. Blebaitė, V. Bilevičienė,
I. Bučinskienė, S. Daukantienė, R. Pranckevičienė, L. Nikolajenko, A. Rutkauskas, A. Kizienė,
J. Šikšnienė, V. Valiukienė, V. Žičkaitė vedė atviras pamokas gimnazijos ir rajono mokytojams.

5 gimnazijos mokytojai ir bibliotekininkė dalyvavo Panevėžio rajono švietimo centro organizuotame konkurse „Pamoka bibliotekoje“.

Muzikos mokytoja metodininkė I. Bučinskienė vedė kvalifikacijos tobulinimo programą „Efektyvūs ritmikos mokymo metodai“ Panevėžio rajono ir miesto muzikos mokytojams, išleido Metodinę priemonę muzikos mokytojui, skaitė pranešimą „Gera kurti, kai esi laisvas“ šalies metodinėje-praktinėje konferencijoje „Taip“; vedė atvirą kūrybinę pamoką „Mokiniai mokiniams“, organizavo Panevėžio rajono švietimo įstaigų mokinių kvartetų, tercetų, duetų, solistų šventę-konkursą „Širdies daina“, II kl. vykdė projektą „Lietuvių liaudies dainos vizualizacija“ kartu su lietuvių kalbos mokytoja Rita Karpavičiene; Ugdymo sode pasidalijo patirtimi apie ugdymosi aplinkų kūrimą ir aktyvaus mokinių mokymosi skatinimą [„Kabinetas, kuriame mokytis muzikos įdomu ir gera“.](https://sodas.ugdome.lt/metodiniai-dokumentai/atsisiusti/7253/beb01627-7cf9-4021-93e3-d48e7cb32780)Lauros Krasuckaitės Menų brandos egzamino muzikos kūrimo krypties kūrybinio darbo aprašas paskelbtas NEC svetainėje kaip pavyzdinis.

# Spec. pedagogė-logopedė V. Valiukienė skaitė pranešimą „SUP mokinių emocinės būsenos“ Panevėžio rajono logopedams, specialiojo ugdymo pedagogams, mokytojų padėjėjams.

Geografijos vyresn. mokytoja A. Skrebienė dalyvavo šalies Metodų mugėje „Žaidimų vaivorykštė“ ir geografijos mokytojams pristatė sukurtas mokymo priemones bei jų aprašus: „Plastikiniai“, „Popierinis gaublys“, „Testai ir kontroliniai darbai 6–12 klasėms“, „Geografijos šakos“, „Žemynai, Europos miestai“. Pristatyti darbai ir pasidalyta patirtimi LGMA (Lietuvos geografijos mokytojų asociacijos) interneto puslapyje geografija.lt.

Pradinių klasių mokytoja metodininkė S. Daukantienė Ugdymo plėtotės centro ir Lietuvos Respublikos švietimo ir mokslo ministerijos organizuotame seminare „Lietuvių kalbos ugdymas pradinėse klasėse: galimybės, būdai, priemonės“ skaitė pranešimą, rengė metodinę medžiagą, vedė pratybas, dalijosi savo praktine patirtimi su Panevėžio bei Biržų regiono pradinių klasių mokytojais. Skaitė pranešimus rajono pedagogams: „Mąstymo žemėlapių taikymas pasaulio pažinimo pamokose“, „Atnaujintos lietuvių k. programos analizė ir įgyvendinimo galimybės“, „Skaitymo strategijų panaudojimas visų dalykų pamokose“ bei „Vienos knygos skaitymo strategijos planas“; mokytoja vedė seminarą „Mokymąsi skatinanti aplinka“; yra viena iš knygos „Kuriu pasaką“ leidybos autorių (išleistos 3 knygos).

Lietuvių kalbos ir literatūros mokytoja metodininkė R. Karpavičienė žurnalo apie vaikų knygas „Rubinaitis“ redakcijos kolegijos narė. Ji skaitė pranešimus: „Mokiniams turi būti įdomu. Mokytojams irgi!“ konferencijoje „Knyga augina asmenybę“ Panevėžio rajono švietimo centre, „Davido Walliamso knygų juoko kokybė ir moralės problemos“ XXVIII Prano Mašioto skaitymuose (šalies moksliniame-praktiniame seminare),„Kūrybiškumas kaip būtina sąlyga skatinant mokinius skaityti“ tarptautinėje metodinėje-praktinėje konferencijoje „Skaitymo gebėjimų ugdymas: iššūkiai ir galimybės“.

Kūno kultūros vyren. mokytojas S. Žudys skaitė paskaitas ,,Sportinio turizmo treniruočių organizavimo ypatumai mažoje sporto salėje“ ir „Neformaliojo ugdymo metodų taikymas keliautojų sporto būrelio užsiėmimuose“ LMNŠC organizuotame seminare „Turizmas – patraukli neformaliojo vaikų švietimo veikla“; skaitė pranešimą ,,Jėgos ir ištvermės ugdymas turizmo technikos treniruotėse“ LMNŠC organizuotame seminare „Pažintinis ir sportinis turizmas neformaliajame švietime“.

Direktoriaus pavaduotoja ugdymui A. Petrauskienė ir anglų kalbos vyresn. mokytoja
D. Balinš dalyvauja įgyvendinant tarptautinį projektą „Erasmus*+*“programos 1 pagrindinio veiksmo projektą „Kompetencijų, kūrybiškumo ir inovatyvių mokymo(si) metodų taikymas ugdymo procese“ Nr. 2017-1-LT01-KA101-034937;

20 mokytojų dalyvavoįgyvendinant Ugdymo plėtotės centro tarptautinį projektą „Technologijomis grįstos pedagogikos stiprinimas“ (MENTEP).

3 gimnazijos mokytojai – rajono metodinių būrelių pirmininkai: S. Daukantienė – pradinių klasių, I. Bučinskienė – muzikos, A. Rutkauskas – technologijų.

**V. FINANSAVIMAS**

Mokyklos veikla finansuojama iš valstybės (mokinio krepšelis, nemokamas mokinių maitinimas) ir savivaldybės biudžetų. Taip pat gimnazija naudoja ir kitų šaltinių lėšas: parama, projektai.

Gimnazijai įgyvendinti ugdymo planą padeda Panevėžio rajono savivaldybės administracija – skiria trūkstamų Mokinio krepšelio lėšų ir papildomai MK lėšų būtinoms mokymo priemonėms, vadovėliams įsigyti ir atnaujinti. 2017 m. MK lėšų skirta 391 900 € (iš jų 4 400 € kompiuteriams ir vadovėliams). Savivaldybės biudžeto skiriamų lėšų įstaigai pakanka, kiekvienais metais skiriamos biudžeto lėšos prašomiems būtiniems aplinkos atnaujinimo darbams atlikti. Gimnazijos kultūriniams renginiams, projektinėms iniciatyvoms įgyvendinti, Gimnazijos tarybai pritarus, naudojamos 2 proc. lėšos, tikslinės projektų finansavimui skirtos lėšos.

**VI. PROBLEMOS, SUSIJUSIOS SU ĮSTAIGOS VEIKLA, IR DIREKTORIAUS SIŪLOMI JŲ SPRENDIMO BŪDAI**

Gimnazija didžiuojasi savo mokiniais ir džiaugiasi joje dirbančiais specialistais, tačiau sudarius visą pagalbos mokiniui specialistų komandą (šiuo metu komandoje trūksta psichologo, nes antrus mokslo metus neatsiranda specialisto skelbiamai laisvai darbo vietai užimti) būtų galima efektyviau ir greičiau spręsti socialines bei mokymosi sunkumų problemas. Sprendimo būdas – Savivaldybės tarybai svarstyti kelionės išlaidų kompensavimo galimybę specialistams, važinėjantiems į darbą daugiau nei 20 km.

Gimnazija susiduria su problemomis dėl sveikatinimo projektų ir sveikos gyvensenos įgūdžių įgyvendinimo mokykloje, nes nėra gimnazijai Visuomenės sveikatos biuro paskirto nuolat dirbančio specialisto. Atvažiuojantis specialistas tik užpildo reikiamus dokumentus ir vykdo būtiniausius higienos patikrinimus. Moderniai įrengtas kabinetas neišnaudojamas užsiėmimams su mokinais organizuoti. Sprendimas – sveikatos priežiūros specialistą ugdymo įstaigai skirti neatsižvelgiant į mokinių skaičių (dabartinis specialisto krūvio nustatymas nemotyvuoja specialisto rinktis darbą rajono įstaigose.)

Kapitalinio remonto poreikis gimnazijos dirbtuvėse. Dabartinė pastato būklė neatitinka higienos normų reikalavimų, atliekant einamąjį remontą pastato nusidėvėjimo problemų išspręsti negalima (reikalingas stogo, perdangos konstrukcijų, šildymo sistemos vamzdynų atnaujinimas, medinių, susidėvėjusių langų keitimas, vėdinimo sistemos ir tualetų įrengimas). Sprendimo būdas – Savivaldybės tarybai svarstyti galimybę skirti lėšų gimnazijos dirbtuvių kapitaliniam remontui.

Patvirtinu, kad pateikta informacija yra tiksli ir teisinga.

Mokyklos direktorė Asta Sakalauskienė

PRITARTA

Gimnazijos tarybos 2018 m. balandžio 17 d. posėdžio protokolas Nr. 2

SUDERINTA

Panevėžio rajono savivaldybės administracijos

Švietimo, kultūros ir sporto skyriaus vedėjas

Algirdas Kęstutis Rimkus